Nafarroako Parlamentuko Mahaiak, 2021eko maiatzaren 24an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Mikel Asiain Torres jaunak aurkezturiko interpelazioa, zerga-arloko politika orokorrari buruzkoa.

**2.** Interpelazio hori Osoko Bilkuran izapidetzea.

**3.** Nafarroako Parlamentuko Aldizkari Ofizialean argitara dadin agintzea.

Iruñean, 2021eko maiatzaren 24an

Lehendakaria: Unai Hualde Iglesias

INTERPELAZIOAREN TESTUA

Geroa Bai talde parlamentarioko foru parlamentari Mikel Asiain Torres jaunak, Legebiltzarreko Erregelamenduan ezarritakoaren babesean, honako interpelazio hau aurkezten du, Ekonomia eta Ogasuneko kontseilariak Osoko Bilkuran erantzun dezan:

Azkenaldiko igoera txiki batzuk gorabehera, azken hamahiru urteotan nabarmen jaitsi da sozietateen gaineko zergaren bidezko diru-bilketa; zerga-murrizketa eta -onuren zenbatekoak, aldiz, ez dira ia gutxitu. Ondorioz, diru-bilketari erreparatzen badiogu, igo egin da horien portzentajea.

Aurreko krisia lehertu zen urtean, 2008an, atzera-egite nabarmen bat gertatu zen zerga horren gorako ildoan, eta asko jaitsi zen, aurreko urteen aldean, zerga horren bidezko diru-bilketa. Hala, 2007an 589 milioi euro bildu ziren, eta 2019an, berriz, 275. Bitartean, bi ekitaldi horietako zerga-onurak 188 eta 126 milioikoak izan ziren, hurrenez hurren.

Argi dago sozietateen gaineko zergak pisua galdu duela zerga bidezko diru-bilketa orokorrean eta ez dagoela korrelaziorik zerga horrek sortutako diru-sarreren eta zerga-onuren artean. Komeniko litzateke, hortaz, zerga-onura horiek berrikustea motibazioei, kopuruei, ehunekoei, epeei, enpresa-motei eta abarri dagokienez. Horretarako, banan-banan aztertu beharko lirateke horiek denak, ikusteko ea bizi dugun une honetarako egokiak diren.

Horrekin batera, sakonki aztertu beharko litzateke zer alde dagoen ezarritako tasa nominalen eta azkenean –hain zuzen ere aipatutako zerga-onurak eragiten dituzten zerga-pizgarri, salbuespen, murrizketa, kenkari eta gainerako horien ondorioz– aplikatzen diren benetakoen artean.

Horregatik guztiagatik, zergen arloko politika orokorrari buruzko interpelazio hau aurkezten dugu.

Iruñean, 2021eko maiatzaren 20an

Foru parlamentaria: Mikel Asiain Torres